ງານພົບປະແລກປ່ຽນບົດຮຽນ ລະຫ່ວາງ ສູນສົ່ງເສີມ ເຕັກນິກກະສິກຳ ແລະ ປ່າໄມ້ ຮ່ວມມື ລາວ-ຫວຽດນາມ ແຂວງຫົວພັນ ແລະ ແຂວງຊຽງຂວາງ
ວັນທີ 3 ຕຸລາ 2019 ທີ່ຜ່ານມາ, ພະແນກກະສິກຳ ແລະ ປ່າໄມ້, ຈັດກອງປະຊຸມພົບປະແລກປ່ຽນບົດຮຽນຂື້ນທີ່ຫ້ອງປະຊຸມ ຂອງສູນສົ່ງເສີມເຕັກນິກກະສິກຳ ແລະ ປ່າໄມ້ ຮ່ວມມື ລາວ-ຫວຽດນາມ ຢູ່ສູນບ້ານອົ້ງ ໂດຍເປັນປະທານຮ່ວມ ທ່ານ ກອນໄທ ແກ້ວນະຄອນ ຮອງຫົວໜ້າພະແນກກະສິກຳ ແລະ ປ່າໄມ້ແຂວງຫົວພັນ, ທ່ານ ສອນສະຫັວດ ວັນທະລາ ຮອງຫົວໜ້າພະແນກກະສິກຳ ແລະ ປ່າໄມ້ແຂວງຊຽງຂວາງ ພ້ອມດ້ວຍຄະນະ ແລະ ວິຊາການກ່ຽວຂ້ອງ 2 ແຂວງ ເຂົ້າຮ່ວມ 30 ກ່ວາທ່ານ.
ໃນວາລະງານພົບປະແລກປ່ຽນບົດຮຽນ ການຈັດຕັ້ງວຽກງານຂອງສູນຄັ້ງນີ້, ໜ້າຫົວໜ້າສູນໄດ້ລາຍງານ ການກໍ່ສ້າງພື້ນຖານໂຄງລ່າງຂອງສູນ, ເພື່ອຈັດຕັ້ງຜັນຂະຫຍາຍຍຸດທະສາດຂະແໜງການກະສິກຳ ແລະ ປ່າໄມ້, ທີ່ກຳນົດອອກຕາມແຕ່ລະໄລຍະໂດຍການຊຸກຍູ້ສົ່ງເສີມການຜະລິດສະບຽງອາຫານ, ການຜະລິດກະສິກຳເປັນສິນຄ້າຂອງປະຊາຊົນ, ໃຫ້ການຜະລິດຕິດພັນກັບການຕະຫຼາດ ແລະ ການປຸງແຕ່ງ, ຊຸກຍູ້ການຜະລິດກະສິກຳ ແບບປະຫັຍດ, ສະອາດປອດໄພຕໍ່ຜູ້ຜະລິດ ແລະ ຜູ້ບໍລິໂພກຜົນຜະລິດຂອງທ້ອງຖິ່ນ, ຮັບປະກັນດ້ານໂພສະນາການ, ຫຼຸດຜ່ອນການໃຊ້ສານເຄມີທີ່ອັ່ນຕະລາຍ, ສູນບໍລິການເຕັກນິກກະສິກຳແຫ່ງນີ້ຈະກາຍເປັນຕົວແບບໜື່ງຂອງການຮ່ວມມືພິເສດ ກໍ່ຄືການຮ່ວມມືທີ່ຍືນຍົງໃນຂະແໜງການກະສິກຳ, ສ້າງຕົວແບບສາທິດປູກຝັງ, ລ້ຽງສັດ ແລະ ປ່າໄມ້, ພາຍໃນສູນຕາມເຕັກນິກທີ່ທັນສະໄໝເພື່ອໃຫ້ປະຊາຊົນ, ພະນັກງານເມືອງ, ແຂວງ, ສາມາດເຂົ້າໄປທັດສະນະສຶກສາ, ເຂົ້າຮ່ວມຝຶກອົບຮົມນຳເອົາບົດຮຽນໄປໝູນໃຊ້ໃນການຜະລິດຕົວຈິງ, ຍົກສະມັດຕະພາບການຜະລິດ, ການນຳໃຊ້ເຕັກໂນໂລຊີ, ກົນຈັກອັ່ນໃໝ່ເຂົ້າໃນການຜະລິດ, ເປັນສູນກາງຜະລິດເປັນແນວພັນພຶດປູກ ແລະ ພັນສັດລ້ຽງທີ່ມີຄຸນນະພາບ, ພາຍຫຼັງມອບ-ຮັບສູນ, ຝ່າຍຫວຽດນາມໄດ້ມອບກິດຈະກຳ ເຊັ່ນ: ໄມ້ໃຫ້ໝາກ, ການລ້ຽງົວ, ການລ້ຽງໄກ່ພັນໄຂ່, ນອກຈາກນີ້ທັງ 2 ແຂວງຍັງໄດ້ຖອດຖອນບົດຮຽນທີ່ມີຜົນສຳເລັດ ແລະ ປະຕິບັດໄດ້ເຊັ່ນ: ສືບຕໍ່ຮ່ວມມືພົວພັນສ້າງຕົວແບບສົ່ງເສີມກະສິກຳ ຖ່າຍຖອດເຕັກນິກດ້ວຍການປູກ, ການລ້ຽງເຊັ່ນ: ການປູກໄມ້ໃຫ້ໝາກ, ການລ້ຽງໄກ່ ແລະ ການລ້ຽງງົວພັນຊີ້ນໃນເຊີງເສດຖະກິດ, ຫັນໄປສູ່ສິນຄ້າຂາຍພາຍໃນ ແລະ ສົ່ງອອກຕ່າງແຂວງ.
ຕອນທ້າຍການພົບປະ ທັງ 2 ແຂວງ ຍັງໄດ້ຢ້ຽມຢາມ ກິດຈະກຳການປູກໄມ້ໃຫ້ໝາກ, ການລ້ຽງງົວພັນຊີ້ນ ແລະ ການລ້ຽງໄກ່ພັນໄຂ່ນຳອີກ.
ບັນນາທິການ
ແອຊຳ ວິໄລຈິດ
ຜູ້ຂຽນຂ່າວ
ຄຳພະແກ້ວ ອິນທະວົງ